tartuNLP/wikipedia-smugri-20251201 huggingface dataset:
Termodünaamiline versus kineetiline kontroll

Termodünaamiline "vs". kineetiline kontroll on kaks konkureerivat keemilise reaktsiooni teed, mis viivad erinevate produktide moodustumisele: esmane kiiremini moodustunud produkt on võimeline üle minema stabiilsemaks produktiks (isomeeriks).
Kineetiline kontroll keemilises reaktsioonis annab produkti, mille moodustumine on energeetiliselt soodsam, s.t. aktiveerimisenergia on kõige madalam. Termodünaamiline kontroll annab produkti, mis on termodünaamiliselt kõige stabiilsem.
Teatud reaktsioonide korral saavad need mõlemad reaktsiooniteed omavahel konkureerivateks ja moodustub produktide segu. Nimetatakse seda olukorda termodünaamiline "vs". kineetiline kontroll. Sellisel juhul produkt A moodustub kiiremini (see on kineetiliselt kontrollitud produkt) kui produkt B, kuid see on stabiilsem (see on termodünaamiliselt kontrollitud produkt). Reaktsiooni tingimused (temperatuur, rõhk, solvent, kestus) mõjutavad seda, kumb reaktsioonitee on ülekaalus ja milline on erinevate produktide suhteline sisaldus. Praktikas, kui kineetilist produkti A soojendada sedavõrd, et ülekaalu saab termodünaamiline kontroll, siis hakkab segus kogunema produkt B. Kuid jahutamisel B ei lähe üle A-ks.
Termodünaamiline "vs". kineetiline kontrolli näiteid:
Gerhard Lukk

Gerhard Lukk (9. juuli 1891 Ravila vald, Harjumaa – surmaaeg ja -koht teadmata) oli Eesti sõjaväelane (mereväeleitnant) ja ettevõtja.
Gerhard Lukk osales Eesti Vabadussõjas ja oli Eesti merejõudude Tehnikaosakonna juhataja. 
Pärast Eesti Vabadussõda töötas ta Vene-Balti laevaehitustehaste direktorina ning oli 1921. aastast Järvakandi klaasivabriku omanik. 
Gerhard Lukk oli Hollandi peakonsul Eestis. 
Gerhard Lukk vahistati NKVD poolt ja küüditati 1941. aastal NSV Liitu.
TBB pank

AS TBB pank, varem Tallinna Äripank, oli 1991. aastal asutatud Eesti pank. TBB pank registreeriti 1991. aasta 30. detsembril. See oli vanim Eestis tegutsev kommertspank.
TBB panga juhtkond ja võrgustik.
AS TBB pank asub Tallinnas Vana-Viru tänav 7. Sel on kontoridTallinnas Estonia puiestee 5 ja Narvas Paul Kerese tänav 4.
2001. aastani oli TBB panga juhatuse esimees Neeme Roosimägi, kelle asemele asus juhatuse esimeheks senine panga juhatuse liige ja tegevdirektor Valeri Haritonov.
2024. aasta jaanuaris piiras finantsinspektsioon TBB Panga tegevust, kuna tuvastas olulisi puuduseid rahapesu ja terrorismi rahastamise tõkestamisel ning panga siseeeskirjad ei vasta nõuetele. Samuti ei jälginud pank piisavalt klientide ärisuhteid ning ei peetud kinni kahtlastest tehingutest teavitamise kohustusest.
2025. aastal jäi asutus pangalitsentsita ja alustas sama aasta aprillis vabatahtlikult likvideerimist.
TBB pangakontsern.
AS TBB pank moodustab kontserni koos oma tütarettevõtetega TBB Liisingu AS, TBB Invest AS, Morgan Trade AS. 
TBB Liisingu AS-i, Morgan Trade AS-i ning TBB Invest AS-i aktsiakapital kuulub 100% ulatuses AS TBB pank-ile.
Trabzonspor

Trabzonspor on 1967. aastal Trabzonis asutatud Türgi jalgpalliklubi, mis hooajal 2011–2012 mängib riigi kõrgliigas. Trabzonspor on kuus korda tulnud liiga meistriks.
Hooaeg 2011–2012.
Hooajal 2011–2012 osaleb klubi UEFA Meistrite Liiga 2011–2012 grupifaasis. Esimeses voorus võideti Milano Internazionale 1:0. Teises mängus tuli viik 1:1 Prantsusmaa klubiga Lille OSC.
Troonide mäng

"Troonide mäng" on George R. R. Martini romaanisarja "Jää ja tule laul" esimene osa, mis eesti keeles ilmus kirjastuses Varrak kahe kõvas köites raamatuna: "Troonide mäng : Esimene raamat" (2006) ja "Troonide mäng : Teine raamat" (2007).
Raamatu põhjal valmis 2011. aastal ka samanimelise teleseriaali esimene hooaeg.
Jaan Lääne

Jaan Lääne (1. jaanuar/13. jaanuar 1899 Vitsjärve – 4. november 1977) oli eesti luterlik vaimulik. 
Ta lõpetas aastal 1921 Viljandi Maakonna Reaalgümnaasiumi. Vahepeal, aastatel 1919–1920 võttis ta osa Vabadussõjast. Aastal 1921 õppis Lääne Tartu Ülikooli arstiteaduskonnas ning aastatel 1922–1926 õppis ta usuteaduskonnas. 
Prooviaastal oli Lääne Tartu Ülikooli koguduses ning ta ordineeriti 1. mail 1927 õpetajaks. 
Ta oli aastatel 1927–1948 Märjamaa Maarja koguduse õpetaja. Siseministri otsusega 23. märtsist 1936 (nr. 1261) keelati Jaan Läänel ajavahemikul 23. märtsist 1936 kuni 13. jaanuarini 1937 teenida Märjamaa kogudust, kuna ta osales vapside liikumises. Siseministri otsusega lubati Lääne Märjamaale (vahepeal teenis ta hooldajaõpetajana Häädemeeste ja Tahkuranna kogudust; Märjamaa kogudust teenis vikaarina Theodor Varblane) tagasi 17. detsembril 1936, piiskopi otsusega 19. detsembrist 1936. Aastatel 1944–1947 oli ta ka Mihkli Miikaeli koguduse õpetaja. 
2. veebruaril 1948 arreteeris NKVD Jaan Lääne ja ta saadeti hiljem Siberisse, Omski oblastisse.
Aastatel 1956–1977 oli ta Puhja Püha Dionysiuse koguduse õpetaja.
Isiklikku.
Tema poeg Olaf Lääne on Paide Püha Risti koguduse organist.
Massaaž

~
Massaaž on pehmete kudede hõõrumine, muljumine, kloppimine vms kätega või asjakohaste abivahendite abil, et ergutada vereringet ja ainevahetust või vabastada lihaspinget.
Liigid.
Massaažiliike on palju. Mõned levinumad neist on järgmised.
Mõrv

Mõrv on inimese tahtlik ebaseaduslik tapmine. 
Mõrva definitsioon Eesti õigussüsteemis.
Eesti Karistuseadistiku alusel on:
Mõrv.
(1) Tapmise eest, kui see on toime pandud:
1) piinaval või julmal viisil;
2) üldohtlikul viisil;
3) kahe või enama inimese suhtes;
4) vähemalt teist korda;
5) seoses röövimisega või omakasu motiivil;
6) teise süüteo varjamise või selle toimepanemise hõlbustamise eesmärgil;
7) lõhkeseadeldise või lõhkeaine kasutamisega;
8) kättemaksuks ametialase tegevuse eest;
9) isiku poolt, keda on varem korduvalt karistatud tahtliku esimese astme kuriteo eest, mille süüteokoosseisu kuuluvaks tagajärjeks on raske tervisekahjustus, 
karistatakse kaheksa- kuni kahekümneaastase või eluaegse vangistusega.
Välislingid.
Karistusseadustik
Brookhaveni Riiklik Laboratoorium

Brookhaveni Riiklik Laboratoorium (inglise keeles "Brookhaven National Laboratory", BNL) on USA energeetikaministeeriumi alluvuses tegutsev riiklik labor, mis asub Uptonis New Yorgi osariigis Long Islandil. See rajati 1947. aastal endise USA maaväebaasi Camp Uptoni kohale. Labor on saanud nimetuse oma asukoha järgi Brookhaveni linna lähedal.
Tegevus.
Brookhaven, mis kuulus algselt Ameerika Ühendriikide tuumaenergeetika komisjonile, tegutseb nüüdseks komisjoni järeltulija, USA energeetikaministeeriumi alluvuses, mis tellib tegeliku uurimistöö alltöövõtu korras ülikoolidelt ja uurimisasutustelt. Praegu korraldab tööd Brookhaven Science Associates LLC, milles osalevad võrdsetel alustel Stony Brooki Ülikool ja Battelle'i Memoriaalinstituut. 1947–1998 haldas laborit Associated Universities, Inc. (AUI), mis jäi lepingust ilma seoses skandaaliga, kui laborist lekkis triitiumi Long Islandi küngastiku (Long Island Central Pine Barrens) põhjavette.
Laboriga samas paikneb USA riikliku ilmateenistuse Uptoni kontor.
BNL-is töötab umbkaudu 3000 teadlast, inseneri, tehnikut ja tugitöötajat. Igal aastal on laboris ka 4000 külalisuurijat. Brookhaveni laboris tehtud avastused on pälvinud seitse Nobeli auhinda.
Laboratooriumil on oma politseijaoskond, tuletõrje ja sihtnumber (11973). Kogu laborikompleks hõlmab 21 km2.
Suuremad uurimisprogrammid.
Ehkki Brookhaveni Riiklik Labor rajati algul tuumauuringute keskusena, on selle töövaldkond suuresti laienenud. BNL-i praegused töösuunad on:
Lena Katina

Jelena (Lena) Sergejevna Katina (vene keeles Елена Сергеевна Катина; sündinud 4. oktoobril 1984 Moskvas) on vene poplaulja, ansambli t.A.T.u. liige.
Danica Radojčić

Danica Radojčić (artistinimi Nina) (serbia keeles Даница Радојчић; sündinud 5. augustil 1989 Belgradis Jugoslaavias) on Serbia laulja. 
Ta esindas Serbiat 2011. aasta Eurovisiooni lauluvõistlusel Düsseldorfis lauluga "Čaroban". Esimeses poolfinaalis saavutati 8. koht 67 punktiga ja finaalis 14. koht 85 punktiga.
Karl Thure von Helwig

Karl Thure von Helwig (29. jaanuar/9. veebruar 1741 – 10. september 1810) oli Eestimaa mõisnik, Haapsalu kreisi kreisimarssal, kolleegiumiassessor, Eestimaa maanõunik ning Venemaa keisririigi sõjaväelane (kapten).
Karl Thure von Helwig sündis Voose, Karinõmme, Nehatu ja Kuusiku mõisniku major Karl Friedrich von Helwigi ja vabapreili Charlotte Horn åf Aminne pojana.
Talle kuulusid Virtsu, Paadrema, Aru, Veltsa, Nehatu ja Kuusiku mõis.
Helwig rajas 18. sajandi lõpul Puhtule suvituskoha.
Ta on maetud perekonna rahulasse Puhtus.
Perekond.
Karl Thure von Helwig abiellus 1776. aastal Kuressaares Anna Luise von Dellingshauseniga (sünd. 1763), kes oli Loode mõisniku Thomas von Dellingshauseni (suri 1797) ja Juliane von Vietinghoffi tütar. Abielust sündisid:
Anna Christina von Rosen

Anna Christina von Rosen (sündinud Helwig; 13/24. detsember 1780 Virtsu – 3/15. mai 1845 Vana-Varbla) oli Paadrema, Uue-Virtsu ja Vana-Virtsu mõisa omanik ajavahemikul 1826–1838.
Ta püstitas Puhtusse mälestusmärgi Friedrich Schillerile, mis oli maailmas üks esimesi ausambaid sellele luuletajale. Ta oli ka arvatavasti kohtunud Schilleriga ning oli kirjavahetuses tema abikaasa Charlotte von Schilleriga.
Pere.
Tema isa oli Karl Thure von Helwig. 
Tema abikaasa oli Otto Johann Stephan von Rosen. Nende tütar oli Karoline von Uexküll (sündinud Rosen) (kelle tütar oli Elisabeth von Uexküll.
Aš

Aš (saksa "Asch") on linn Tšehhis Karlovy Vary maakonnas Chebi ringkonnas. 
Asub Fichtelgebirges Saksamaa piiri ääres. Linn piirneb nii idas kui ka läänes Saksamaaga.
Aš paikneb merepinnast 666 meetri kõrgusel. Linna lähedal on Weiße Elsteri jõe lähe.
Asula rajasid 11. sajandi alguses saksa kolonistid. 19. sajandi lõpus arenes Ašis tekstiilitööstus ja 1872 sai asula linnaõigused. 
1919 läks linn Saint-Germain-en-Laye rahulepinguga Tšehhoslovakkia koosseisu.
Gösta Brunow

Gösta Brunow (Carl Gustav Gösta Brunow; 1936 Hamburg – 10. juuli 2013) oli soome keemik.
Ta kaitses Helsingi Ülikoolis doktoriväitekirja "Lignan groups in lignin: A study with model compounds".
Pärast seda töötas keemiaprofessorina Helsingi Ülikoolis.
Pere.
Tema emapoolne vanaisa oli Jakob von Uexküll.
Caroline Wozniacki

Caroline Wozniacki (poola keeles Karolina Woźniacka; sündinud 11. juulil 1990 Odenses) on Taani tennisist, rahvuselt poolatar.
Tema isa Piotr oli elukutseline jalgpallur, ema Anna kuulus Poola käsipallinaiskonda. Vanemad asusid Taani elama siis, kui isa sai lepingu Taani klubiga. Carolinel on 4 aastat vanem vend Patrick, kes on samuti jalgpallur.
2008. aasta olümpiamängudel Pekingis oli Wozniacki Taani ainus tennisist. Asetust ta ei saanud. Avaringis alistas ta Tuneesia tennisisti Selima Sfari 6:4, 6:1 ja seejärel 10. asetusega Slovakkia tennisisti Daniela Hantuchová 6:1, 6:3, kuid kaotas kolmandas ringis 5. asetusega Venemaa sportlasele Jelena Dementjevale 6:7 (3:7), 2:6. Dementjeva tuli üksikmängus olümpiavõitjaks.
Suure slämmi turniiridel oli pikka aega tema parim saavutus 2009. aastal USA lahtiste meistrivõistluste finaali jõudmine. Sel turniiril sai ta 9. asetuse. Ta läbis raskusteta kaks esimest ringi märksa nõrgemate vastaste vastu ja alistas kolmandas 24. asetusega Rumeenia sportlase Sorana Cîrstea 6:3, 6:2. Neljandas ringis võitis ta 6. asetusega Svetlana Kuznetsova Venemaalt 2:6, 7:6 (7:5), 7:6 (7:3), veerandfinaalis USA sportlase Melanie Oudini 6:2, 6:2 ja poolfinaalis Yanina Wickmayeri Belgiast 6:3, 6:3. Finaalis kaotas ta teisele belglasele Kim Clijstersile 5:7, 3:6. Clijstersist sai läbi aegade esimene asetamata ja läbi aegade esimene "wild card"iga mängima lastud sportlane, kes USA lahtised võitnud. 
Kahel järgmisel aastal jõudis Wozniacki USA lahtistel poolfinaali. 2014. aastal jõudis ta USA lahtistel taas finaali, kuid kaotas seal Serena Williamsile tulemusega 3:6, 3:6.
2018. aastal võitis ta Austraalia lahtised meistrivõistlused alistades finaalis Simona Halepi tulemusega 7:6(7:2), 3:6, 6:4.
Wozniacki tõusis maailma esireketiks 11. oktoobril 2010 ja ta oli seda kuni 29. jaanuarini 2012, välja arvatud üks nädal 2011. aasta veebruaris, mil maailma esireketiks oli Clijsters. Uuesti tõusis Wozniacki maailma esireketiks täpselt kuueaastase vaheaja järel 29. jaanuaril 2018 Austraalia lahtiste meistrivõistluste võidu järel.
Tony Tan Keng Yam

Tony Tan Keng Yam (sündinud 7. veebruaril 1940 Singapuris) on Singapuri matemaatik ja poliitik, kes oli 1. septembrist 2011 kuni 1. septembrini 2017 Singapuri president.
Tal on magistrikraad Massachusettsi Tehnoloogiainstituudist ja doktorikraad rakendusmatemaatika alal Adelaide'i ülikoolist. Kuni 1969. aastani õpetas ta Singapuri ülikoolis matemaatikat, seejärel tegutses panganduse alal. Aastatel 1980–1981 oli ta Singapuri ülikooli asekantsler.
Tony Tan kuulus kuni presidendiks kandideerimiseni Rahvaaktsiooni Parteisse. Aastatel 1979–2006 oli ta parlamendi liige, 1983–1985 rahandusminister, seejärel 1991. aastani haridusminister, 1995–2005 asepeaminister, 1995–2003 ühtlasi kaitseminister ja 2003–2005 julgeolekuminister.
Nikolaj Mladenov

Nikolaj Evtimov Mladenov (bulgaaria keeles "Николай Евтимов Младенов"; sündinud 5. mail 1972 Sofias) on Bulgaaria poliitik, aastatel 2010–2013 Bulgaaria välisminister.
Ta lõpetas Sofia majandusülikooli rahvusvaheliste suhete alal.
Aastatel 2007–2009 oli ta Euroopa Parlamendi liige, 2009–2010 kaitseminister.
Santiago del Estero

Santiago del Estero on linn Argentina põhjaosas, Santiago del Estero provintsi halduskeskus.
Santiago del Estero asub Dulce jõe kaldal. Linna geograafilised koordinaadid on .
2001. aastal elas linnas 230 614 inimest.
Linnas tegutseb Santiago del Estero ülikool.
Santiago del Estero on Argentina vanim linn. Asula rajati 1553. aastal.
Goethe auhind

Goethe auhind on Saksamaal Frankfurdis välja antav Johann Wolfgang Goethe järgi nime saanud kirjandusauhind. 
Esialgu anti auhinda igal aastal, alates 1960. aastatest jagatakse seda iga kolme aasta tagant.
Ivari Ilja

Ivari Ilja (sündinud 3. mail 1959 Tallinnas) on Eesti pianist, alates 2017. aastast Eesti Muusika- ja Teatriakadeemia rektor.
Ta lõpetas aastal 1977 Tallinna Muusikakeskkooli Eve Paju ja Laine Metsa klaveriklassis. Aastatel 1977–1981 õppis ta Tallinna Riiklikus Konservatooriumis Laine Metsa juures. Aastal 1984 lõpetas ta Moskva konservatooriumi Vera Gornostajeva klaveriklassis ja aastal 1986 samas assistentuuri Sergei Dorenski käe all.
Aastatel 1978–1981 töötas Ivari Ilja kontsertmeistrina RAT Estonias. 1986. aastal asus ta klaveripedagoogina tööle Tallinna Riiklikku Konservatooriumi (1994. aastast dotsent, 1999. aastast professor). 
Aastatel 2000–2015  oli ta Eesti Muusika- ja Teatriakadeemia klaveriosakonna juhataja. 3. mail 2017 valiti Ivari Ilja Eesti Muusika- ja Teatriakadeemia rektoriks. Tema ametikohustused rektorina algasid 1. septembril 2017.
Alates 2013. aastast on Ivari Ilja Eesti Interpreetide Liidu juhatuse esimees, alates 2017. aastast Eesti Muusikanõukogu president ning alates 2020. aastast Rahvusooper Estonia nõukogu esimees.
Isiklikku.
Tema isa oli koorijuht ja muusikapedagoog Harri Ilja.
Abraham Moresin

Abraham Moresin (surnud 19/30. mail 1708 Tartus) oli Tartu raehärra.
Ta oli rügemendiveltveebel ja Tartu linnakirurg. 1696. aastal sai ta Tartu kodanikuks, oli Suurgildi vanem 1698. aastal, raehärra 1701–1707. 
Tartu vallutanud venelased süüdistasid teda spionaažis Rootsi kasuks ja poosid ta koos teise raehärra, Claus Kroppega üles.
Abraham Moresin oli abielus Catharina Helenaga, kelle neiupõlvenimi pole teada. 1708. aastal, lesena, küüditati Catharina Helena Moresin Vologdasse.
Claus Kropp

Claus Kropp (eesnimi kirjutatud ka Clas või Klaus, perekonnanimi kirjutatud ka Kroppe; surnud 19/30. mail 1708 Tartus) oli Tartu raehärra.
Ta oli 1698. aastal Suurgildi vanem, 1701. aastal kirikuadministraator, 1701–1708 raehärra, 1707. aastal soolakaubanduse komissar.
Tartu vallutanud venelased süüdistasid teda spionaažis Rootsi kasuks ja poosid ta koos teise raehärra, Abraham Moresiniga, üles.
Jaan Põdra

Jaan Põdra (29. mai 1894 Kabala vald, Viljandimaa – 4. veebruar 1942 Kirov, Nõukogude Liit) oli Eesti poliitik ja ettevõtja.
Elulugu.
Põdra sündis Kabala vallas Vanatoal talupidaja Hans Põdra pojana. Ta õppis Nõo Ministeeriumikoolis ja Tallinna Kaubanduskoolis, mille lõpetas 1912. aastal. Seejärel asus ta 28. septembril Võhma Majandusühisuse praktikandiks. Töötas Tallinna Eesti Majandusühisuses ja Pitka ja Ko firmas. Esimese maailmasõja ajal teenis ta 1915–1918 ohvitserina, teenides kapteni auastme. Saksa okupatsiooni ajal organiseeris ta Kaitseliitu ja teenis 1919–1921 ohvitserina ka Vabadussõjas, olles Viljandimaa Kaitseliidu liige ja Viljandi-Pärnu kooliõpetajate pataljoni ülem. 
1921. aastal läks Põdra tagasi Võhmasse, mille lähedal ta sai endale talu ja asus tööle majandusühisuse ärijuhina. Võhmas olles valiti ta majanduseühisuse juhatajaks ning ta mängis olulist rolli Võhma Ühispanga loomisel ja ta suutis mõlemad ühistud kasumlikult juhtida. Põdra oli ka üks ühisuse Võhma Eksporttapamaja mõtte algatajaid ja ühisuse asutamisest peale juhatuse esimees. Põdra oli tegev ka Kaitseliidus Pilistvere malevkonna pealikuna. Samuti oli ta Eesti Rahvapanga ja Eesti Ühistegelise Liidu liige.
Eesti Tarbijateühistute Keskühistu nõukokku valiti Jaan Põdra juba 1923. aastal, 1. veebruaril 1929 valiti ta ka ETK juhatusse, mistõttu ta lahkus Võhmast Tallinna ja tuli ära majandusühisuse töökohalt. Ta jätkas tapamaja juhatuses, kuna selleks ei pidanud Võhmas olema. Kuni 1938. aastani oli Põdra ETK abiesimees. 1938. aasta 1. jaanuarist kuni 1940. aastani oli Põdra ETK juhatuse esimees. Samuti sai Põdra Riigi Majandusnõukogu liikmeks.
1936. aastal oli Põdra Rahvuskogu kandidatuuri ülesseadmine 61. valimisringkonnas kõne all Adavere valla seltskondlikus komitees, kuid ta sai vallakomiteelt vaid 2 poolthäält Peeter Kõpu 17 hääle vastu. Seltskondliku komitee hääletusel sai Jaan Põdra Kõo vallas 17 ja Kabala vallas 25 häält, Peeter Kõpp vastavalt 1 ja 8, kolme väiksema valla komitees sai Peeter Kõpp poolthäälte ülekaalu. Kuna seltskondlik komitee kandidaadi suhtes kokkuleppele ei jõudnud, tuli valimisringkonnas korraldada üldvalimised. Peeter Kõpp sai 2372 ja Jaan Põdra 2222 häält, seega osutus valituks Peeter Kõpp.
1938. aastal pääses Põdra 61. valimisringkonnast hääletuseta I Riigivolikokku, sest ühtegi teist kandidaati ringkonnas valimistele ei esitatud. Ta ehitas endale ja oma perele Nõmmele maja, kuid ta arreteeriti enne, kui selles elada jõudis.
Nõukogude okupatsiooni ajal vahistati Jaan Põdra Nõukogude julgeolekuasutuste poolt 28. jaanuaril 1941 Tallinnas. 12. detsembril 1941 mõistis Eesti NSV Ülemkohus Põdra surma ja ta küüditati Kirovisse vanglasse. Põdra lasti maha 4. veebruaril 1942.
Ernst Rosen

Ernest Rosen (20. juuni 1884 – 5. august 1962 Saksamaa) oli Eesti majandustegelane,
Ernest von Roseni vanemad olid Gustav "Arved" von Rosen (1849–1903), Tallinna Piiritustehaste Omanike Ühisus Rosen &amp; Co direktor (1895–1903), Tallinna viinavabriku "Rosen &amp; Co." asutaja ja Anna Elisabeth (sünd. Zoege von Manteuffel) (1853–1927). Vanaisa "Woldemar" Reinhold von Rosen (1815–1889) oli Eestimaa kubermangu Aktsiisivalitsuse ringkonnaülem
Ernest Rosen oli Tallinna Piiritustehaste Omanike Ühisus Rosen &amp; Co peadirektor (1938–1940) ja Tallinna Aktsiaklubi president aastatel 1923–1938. 
Enne Diakonisside Asutise sundlõpetamist, kuulus Ernest von Rosen Tallinna Diakonisside Seltsi nõukogusse, Diakonisside Asutises tegutses ka tema õde Erwi Lisinka von Rosen. Ernst Rosen asus 1941. aastal ümberasujana Saksamaale.
Kert Kesküla

Kert Kesküla (13. jaanuar 1975 Tallinn – 28. september 2011 Tallinn) oli eesti korvpallur.
Ta lõpetas 1993. aastal Eesti Spordigümnaasiumi ja 2001. aastal Audentese Ülikooli.
Ta töötas OÜ BAO Ohtlike Jäätmete müügijuhina ning MTÜ Eesti Elektroonikaromu projektijuhina.
Krzeszowice

Krzeszowice on linn Poolas Väike-Poola vojevoodkonnas Krakówi maakonnas, Krzeszowice valla halduskeskus. Krzeszowice asub Krakówi kesklinnast ligikaudu 23 km lääneloodes.
2012. aastal oli linnas 10 281 elanikku.
Ele Pedassaar

Ele Pedassaar (sündinud 10. detsembril 1976 Võrus) on eesti sünoptik.
Pedassaar sündis Võrus. Ta on õppinud Eesti Mereakadeemias ja Tallinna Ülikooli matemaatika-loodusteaduskonnas meteoroloogiat. Lisaks õppis ta kooli ajal muusikat (viiulit).
Ta töötab Keskkonnaagentuuri ilmaprognooside osakonna peaspetsialisti-sünoptikuna.
Pedassaar esineb ilmateadustajana Eesti Televisiooni uudistesaates "Aktuaalne kaamera".
Võrumaalt pärinevana oskab ta võru keelt ning on ka telesaates ilmateadet võru keeles vahendanud.
Albrecht (Saksi-Wittenberg)

Albrecht (suri 28. juunil 1385) oli Saksi-Wittenbergi hertsogi Otto poeg. Aastal 1370 sai ta oma emapoolse vanaisa järglaseks Lüneburgi vürstkonna troonil.
Perekond.
Albrecht abiellus aastal 1374 Anhalt-Bernburgi vürsti Bernhard III tütre Katharinaga, kes oli Braunschweig-Lüneburgi hertsogi Magnus II lesk. Neil oli üks tütar:
Albrecht

Albrecht on saksapärane mehenimi ja perekonnanimi. Selle nime all on tuntud ka mitmed valitsejad:
Ranetki

Ranetki (vene keeles Ранетки; ingliskeelne nimi Ranetki Girls) on Venemaa "pop-rock"'i ansambel.
See tegutseb 2005. aastast. Ansambli tuntumaid laule on "O tebe" ("Sinust"), mis valiti Rockstari arvutimängu "Grand Theft Auto IV" raadiosse.
Peeter Raudsepp (teatrilavastaja)

Peeter Raudsepp (sündinud 20. märtsil 1974 Tallinnas) on eesti teatrilavastaja.
Eluloost.
Peeter Raudsepp lõpetas 1992. aastal Tallinna 32. Keskkooli ja 1996. aastal lavastaja erialal Eesti Muusikaakadeemia kõrgema lavakunstikooli. Aastal 2000. sai ta teatrialase magistrikraadi (Eesti Muusikaakadeemia kõrgem lavakunstikool), Eesti Muusika- ja Teatriakadeemia lavakunstikooli doktoriõppes on Raudsepp 2011. aastast. 
Ta on töötanud Rakvere Teatris aastatel 1996–1997 ja 1998–1999 lavastajana ning aastatel 1999–2001 dramaturgina. Aastail 2001–2011 oli Raudsepp Tartu Ülikooli Viljandi Kultuuriakadeemia näitlejameisterlikkuse ja lavakõne lektor ning aastail 2011–2016 Eesti Muusika- ja Teatriakadeemia lavakunstikooli juhataja ja dotsent. Lisaks on ta juhendanud Viljandi Kultuuriakadeemia 4.–9. lendu ja koos Katariina Undiga lavakunstikooli XXVII lendu. 
2017. aastast asus Peeter Raudsepp tööle Rakvere teatri loomingulise juhina. 2020. ja 2023. aastal valiti ta tagasi teatri loominguliseks juhiks.
Raudsepp oli Eesti Näitlejate Liidu liige aastail 1996–2000 ja on Eesti Lavastajate Liidu liige aastast 1997. Aastail 2009–2011 oli ta Lavastajate Liidu esimees.
Karl Linnas

Karl Linnas (6. august 1919 Tartu – 2. juuli 1987 Leningrad) oli Eesti kaitseväe lipnik, Saksamaa sõjaväe leitnant ja Saksa okupatsiooni ajal Eestis Tartu koonduslaagri .
Elulugu.
Tema vanemad olid Postimehe trükikoja osakonnajuhataja August Linnas ja Ida Park. Karl Linnas lõpetas 1937. aastal Hugo Treffneri Gümnaasiumi. Seejärel õppis ta Tartu Ülikoolis matemaatikat, kuid ei lõpetanud õpinguid. Õppis Tartu ülikoolis (1937–1938, 1940–1941) olles korporatsiooni „Vironia“ liige. 1938–1940 õppis sõjakoolis, tõenäoliselt seoses ajateenistusega. 
Saksa okupatsiooni ajal töötas Karl Linnas 1941.a. septembrist kuni 1942.a maini Tartu koonduslaagri . Koonduslaagri komandant oli Fritz Giesen. 
Kui Saksamaa väed Eestist 1944. aastal taganesid, võitles Linnas kaitsepataljonis rindel ning sai 1944. aastal haavata. Saksamaal jäi ta sõjapõgenike laagrisse 1951. aastani, mil emigreerus Ameerika Ühendriikidesse.
Karl Linnas mõisteti . aastal Eesti NSV-s Nõukogude okupatsioonivõimude korraldatud kohtuistungil tagaselja süüdi ja surma selle eest, et ta aastatel 1941 ja 1942 töötas Tartu koonduslaagri ja pani toime inimsusvastaseid kuritegusid.
Karl Linnas töötas hiljem Ameerika Ühendriikides maamõõtjana, elades vaikselt New Yorgi osariigis Greenlawni külas 1979. aastani, mil Ameerika Ühendriikide immigratsiooniamet süüdistas teda riiki sisenemisel valeandmete esitamises.
1981. aastal jättis Westbury linna föderaalne ringkonnakohus 62-aastase Linnase ilma Ameerika Ühendriikide kodakondsusest, kuna ta oli 30 aastat tagasi varjanud immigratsiooniameti eest oma kuritegelikku minevikku. Kohtuniku sõnutsi olid Linnase kuriteod "sellised, mis solvavad iga tsiviliseeritud ühiskonda". 1986. aastal kinnitas föderaalne apellatsioonikohus väljasaatmiskäsu, otsuse põhjal oli tõendusmaterjal süüdistatava vastu "ülekaalukas ja suuresti vaidlustamata".
Karl Linnase kohtuasjaga tegeles prokurör Rudolph Giuliani, hilisem New Yorgi linnapea.
Karl Linnas, kes mõisteti . aastal Eesti NSV-s toimunud kohtuistungil tagaselja surma, kaotas 1981. aastal Ameerika Ühendriikide kodakondsuse, kui 20. aprillil 1987 keeldus Ameerika Ühendriikide Ülemkohus viimase astme edasikaebust kuulamast ning ta deporteeriti 1987. aastal Ameerika Ühendriikidest Nõukogude Liitu. Linnas oli Ameerika Ühendriikide teine naturaliseerunud kodanik, kes saadeti Nõukogude Liitu surmaotsuse täideviimisele; esimene oli Fjodor Fedorenko.
Linnas viidi lennukiga Nõukogude Liitu, kus ta suri ligi kolme kuu pärast, 2. juulil 1987 kohtuistungit oodates Leningradi vanglahaiglas. Linnase tütar viis isa surnukeha USA-sse.
Uno Laur (muusik)

Uno Laur (8. juuni 1961 Rakvere – märts 2025) oli eesti muusik, punkansamblite Must Mamba ja Röövel Ööbik endine solist.
Põhiharidus

Põhiharidus on 1.–9. klassini ulatuv koolisüsteemi aste, mis on Eestis kohustuslik üldharidusmiinimum. 
Omandamine ja ülesehitus.
Põhihariduse võib Eestis omandada: 
Põhikool jaguneb kolmeks kooliastmeks:
Põhiharidust saab omandada kolme riikliku õppekava alusel: põhikooli riiklik õppekava, põhikooli lihtsustatud õppekava ja haridusliku erivajadusega õpilasele koostatud individuaalne õppekava. Et lõpetada põhikool, tuleb läbida õppekava ja teha edukalt kolm põhikooli lõpueksamit: 
1) eesti keel ja kirjandus või eesti keel kui teine keel, 
2) matemaatika 
3) eksam õpilase valikul. 
Põhitaseme õppe põhivorm on päevaõpe. Koolikohustuse vanuse ületanud võivad omandada põhihariduse ka õhtuses õppes, kaugõppes või eksternina.
Lisanõuded.
Põhikooli- ja gümnaasiumiseaduse kohaselt peab vähemalt 80 protsendil õpilastest, kelle jaoks põhikool on elukohajärgne kool, kuluma kooli jõudmiseks mitte rohkem kui 60 minutit. Munitsipaal- või riigikoolis õppekava alusel toimuva põhi- või keskharidusõppe eest ei tohi õpilastelt ega vanematelt nõuda kaasrahastamist.
Põhikooli õpilase suurim lubatud nädala õppekoormus õppetundides on:
Täiendavad võimalused.
Pärast põhikooli lõppu võib jätkata gümnaasiumis üldkeskharidusega, kutseõppeasutuses kutsekeskharidusega või omandada kutse. Koolikohustusliku ea ületanud põhihariduseta isikutele on mõeldud kutseõpe põhihariduse baasil, mille puhul õpitakse eriala kõrval ka erialaga seotud üldharidusaineid.
Eestis on arutatud ka keskhariduse kohustuslikuks muutmist, kuid siiani pole neid ettepanekuid vastu võetud.
Sten Lassmann

Sten Lassmann (sündinud 26. mail 1982) on eesti pianist, keda tuntakse eelkõige Heino Elleri muusika interpreedina.
Sten Lassmann on õppinud Eesti Muusikaakadeemias, Pariisi konservatooriumis ja Rootsi Kuninglikus Muusikaakadeemias.
2002. aastal võitis Sten Lassmann VI Tallinna riikliku klaverikonkursi ning neli aastat hiljem jagas oma esimest rahvusvahelist auhinda (3. koht) Danil Sajamoviga.
Isiklikku.
Ta on pianist Peep Lassmanni poeg.
Liana Zeigo

Liana Zeigo (sünninimi Liana Kolodinskaja; sündinud 12. novembril 1985 Võrus) on Eesti laulja ja õpetaja. 
Ta on olnud ansambli Paha Polly solist ning pärast seda laulnud ansamblites Maria Stuart ja Duo Sumin.
Elukäik.
Liana Zeigo lõpetas 2004. aastal Lähte Ühisgümnaasiumi, kus ta õppis meediakallakuga humanitaarklassis. Aastatel 2004–2007 õppis ta Tartu Ülikooli filosoofiateaduskonnas eesti ja soome-ugri keeleteadust. Õpingute kõrvalt töötas ta Tartus Alo TV-s uudistetoimetaja ja diktorina.
Lõpetanud 2007. aastal ülikooli, töötas Liana Kolodinskaja Järvamaal Imavere põhikooli eesti keele ja kirjanduse õpetajana, juhendas luule- ja näiteringe ning andis huvilistele kitarritunde.
Hiljem on ta õppinud Tartu Ülikooli magistriõppes eesti keele ja kirjanduse õpetaja õppekaval.
Aastatel 2013–2019 töötas ta raadios Elmar muusikatoimetaja ja saatejuhina. Pärast seda töötas ta Tartumaal Johannes Voldemar Veski nimelises Maarja põhikoolis eesti keele ja kirjanduse õpetajana.
2025. aasta seisuga töötab Liana Zeigo Tartu Ülikooli turundus- ja kommunikatsiooniosakonnas loovkirjutajana.
Muusikutee.
Lauljana sai Liana Zeigo tuntuks 2005. aastal, mil ta kirjutas eesti bändile Paha Polly laulu "Naerame". Laul sai kuulsaks, sest kõlas Statoili telereklaamis. 
Paha Polly.
Ansambel Paha Polly loodi Võrus 2005. aastal ja esialgu mängiti tuntud "poprock"-bändide, näiteks Nirvana kavereid. Paha Polly asutajaliikmed Alari Uibo ja Harry Ruotsi kutsusid Liana Zeigo enda bändi. Ajapikku hakkas Liana bändile ise lugusid kirjutama. Lisaks laulule "Naerame" on tema kirjutatud näiteks "Ma olen Tartu", "Külm detsember", "Mu valgus" ning "Tule ja leia". Paha Polly avaldas tegutsemise ajal kolm albumit: "ei jäägi üle muud...", "Killud" ja "Kosmos ootab". 
Maria Stuart.
Ansambel Maria Stuart loodi pärast Paha Polly laialiminekut aastal 2013. Bändil on ilmunud kaks albumit: "Emotsioonid" ja "Kollaaž". Ansamblisse kuuluvad veel Meelis Tisler, Margus Sekk, Hanna-Roosi Karro ja Hans K. Pikani.
Duo Sumin.
Alates 2019. aastast laulab Liana koosseisus Duo Sumin, kellega algul esineti nime all Liana Zeigo &amp; Ragnar Häide duo. Peamiselt tuntud eesti ja maailmamuusika hitte mängiv koosseis on salvestanud ka omaloomingut. Näiteks "Kui lendleb lund", "Suur kuu", "Jõuludest" ja "Põhjamaa". Loole "Põhjamaa" on Karin Tuul teinud ka kooriseade ja lugu on Tallinna Tehnikaülikooli Akadeemilise Naiskoori esituses salvestatud albumile "Südames on Eesti" (2022), dirigent Edmar Tuul. 
Sooloprojekt ja koostöö.
2019. aastal andis Liana välja soolosingli "Mina siia jäin". Ta on koostööd teinud näiteks räppar Vesikaga lugudes "Mitte veel", "Mine", "Parema jala reede 2".
Konn-kuningapoeg

"Konn-kuningapoeg" (AT 440) on imemuinasjuttude hulka kuuluv rahvusvaheliselt tuntud muinasjututüüp.
Seda tüüpi esindab Jacob Grimmi ja Wilhelm Grimmi 1857. aastal ilmunud kogumiku "Die Kinder- u. Hausmärchen" esimene jutt "Konn-kuningas ja Raudne Heinrich" ("Der Froschkönig oder der eiserne Heinrich"), mida peetakse Euroopas selle tüübi kõige tuntumaks näiteks.
Tüübiga on seotud ka Disney stuudio 2009. aastal valminud täispikk multifilm "Printsess ja konn", mis põhineb Ameerika Ühendriikide lastekirjaniku Elizabeth Dawson Bakeri 2002. aastal ilmunud romaanil "The Frog Princess".
Iwan Thomas

Iwan Gwyn Thomas (sündinud 5. jaanuaril 1974) on Suurbritanniat esindanud Walesi kergejõustiklane (400 m ja 4×400 m jooksja). 
Saavutused.
Olümpiamängudel.
1996 hõbemedal 4×400 m teatejooksus (2.56,60)
Maailmameistrivõistlustel.
1997 maailmameister 4×400 m teatejooksus (2.56,65)
Euroopa meistrivõistlustel.
1998 Euroopa meister 400 m jooksus (44,52) ja 4×400 m teatejooksus (2.58,68)
Aime Aarmaa

Aime Aarmaa (sündinud 18. augustil 1960 Kohtla-Järvel) eesti raamatukogutöötaja.
Ta on lõpetanud Kohtla-Järve 1. Keskkooli aastal 1978, Tallinna Pedagoogilise Instituudi aastal 1985.
Ta on 2004. aastast Kohtla-Järve Keskraamatukogu direktor.
Wenzel I (Saksi-Wittenberg)

Wenzel I (umbes 1337 – 15. mai 1388 Celle) oli Saksi-Wittenbergi hertsog Askania dünastiast. Ta valitses aastatel 1370–1388 ning oli Saksa-Rooma riigi kuurvürst ja Lüneburgi vürst.
Järglased.
23. jaanuaril 1376 abiellus Wenzel Padua krahvi tütre Cäciliaga. Neil olid järgmised lapsed:
Krasnõi Lutš (Pihkva oblast)

Krasnõi Lutš on alev Venemaal Pihkva oblastis Bežanitsõ rajoonis, Polisto külaasunduse keskus. Asub 204 km Pihkvast kagu pool.
Asula tekkis 1905. aastal rajatud klaasivabriku juurde. 1958 sai aleviks.
Zapljusje

Zapljusje on alev Venemaal Pihkva oblastis Pljussa rajoonis. Asub Pljussa jõe ülemjooksul 102 km Pihkvast kirdes. 
Zapljusjel on alevi staatus alates 1961. aastast. Asula peamine tööstusharu on turbatootmine.
Ӝ

Ӝ (ӝ) on kirillitsa täht, mida kasutatakse udmurdi keeles. Täht on saadud kirillitsa tähele ж treema lisamisel.
Udmurdi tähestikus on see üheksas täht. See hääldub helilise postalveolaarse afrikaadina [ʤ].
Tuulelipp

Tuulelipp on kõrgesse paika, tavaliselt hoone katusele, torni või masti tippu paigutatud seadeldis, mis pöördub tuule jõul, näidates tuule suunda.
Beauforti skaalal, mis määratleb tuule tugevuse, vajab tuulelipp liikumahakkamiseks kahepallist ehk kerget tuult.
Aegade jooksul on tuulelipud võtnud kõikvõimalikke fantastilisi vorme. Lääne-Euroopa kristlikel kirikutel on levinud kukekujulised tuulelipud. Üks maailma suuremaid tuulelippe on Yukoni transpordimuuseumis Kanadas Whitehorse'i rahvusvahelise lennujaama kõrval – selleks on endine transpordilennuk Douglas DC-3. Guinnessi rekordite raamatu andmeil on suurim tuulelipp siiski Tío Pepe šerri reklaam Hispaanias Jereze linnas.
Eesti tuntuim tuulelipp on Tallinna raekoja torni tipus paiknev Vana Toomas, mida Tallinna ühe sümbolina on kujutatud paljudel suveniiridel. Tartus on tähelepanu pälvinud Ivar Feldmanni sepistatud hansakogekujuline tuulelipp Lennuk, mis asetseb 2003. aastal üle Emajõe rajatud Turusilla masti tipus.
Kahemehesaag (album)

"Kahemehesaag" on Riho Sibula 2011. aastal ilmunud album, mis salvestati Tartu Ülikooli Viljandi Kultuuriakadeemia stuudios 22.–25. augustil samal aastal.
Friedrich I (Braunschweig-Wolfenbüttel)

Friedrich (u 1357 – 5. juuni 1400 Kleinenglis) oli Braunschweig-Lüneburgi hertsog ja Braunschweig-Wolfenbütteli vürstkonna valitseja aastast 1373. 
Perekond.
Friedrich abiellus aastal 1386 Saksi-Wittenbergi hertsogi Wenzel I tütre Annaga (suri aastal 1388). Abielust sündis kaks tütart:
Bernhard I (Braunschweig-Lüneburg)

Bernhard (1358. ja 1364. aasta vahel – 11. juuni 1434 Celle) oli Braunschweig-Lüneburgi hertsog, kes valitses mitut Braunschweig-Lüneburgi vürstkonda. Seda Welfide dünastia hertsogit peetakse Lüneburgi teise liini esimeseks liikmeks.
Perekond.
Bernhard abiellus aastal 1386 Saksimaa kuurvürsti Wenzel I tütre Margaretega. Neil oli kolm last
Sünnitoetaja

Sünnitoetaja ehk doula (vanakreeka keeles "doula" 'ümmardaja, toetaja' (s.o naine, kes teenib teist naist)) on treenitud isik, kes pakub psühholoogilist ja emotsionaalset tuge teisele naisele ta raseduse ja sünnituse, aga ka sünnitusjärgsel ajal.
Indrek Raudne

Indrek Raudne (sündinud 18. detsembril 1975 Tallinnas) on Eesti poliitik ja ettevõtja. 
Aastail 1998–1999 oli ta Riigikogu esimehe nõunik. 2004–2007 oli ta X Riigikogu liige, märtsist detsembrini 2011 kuulus ta XII Riigikogu koosseisu.
Ta lahkus 2011. aasta detsembris Riigikogust elamisloa skandaali tõttu. Ühtlasi lahkus ta detsembris 2011 erakonnast Isamaa ja Res Publica Liit.
Haridus.
Lõpetanud Kadrioru Saksa Gümnaasiumi ja Tartu Ülikooli õigusteaduskonna. Samuti õppinud Berliini Humboldti Ülikoolis ja töötanud Saksamaa parlamendis Bundestagis.
Töökäik.
Oli OÜ Patricia juhatuse liige 2003. aastal koos Urmas Reinsalu, Ken-Marti Vaheri ja Taavi Veskimägiga. Ta on olnud OÜ Integer Invest juhatuse liige, OÜ Centennial Investments juhatuse liige, OÜ Stardust Capital juhatuse liige, OÜ TWC Boats juhatuse liige, AS Tallinna Sadam nõukogu liige, AS Eesti Post nõukogu liige ja OÜ Integer Broker juhatuse liige.
Muu tegevus.
Ta osalenud Kadrioru Saksa Gümnaasiumi hoolekogu, Tartu Ülikooli kuratooriumi, Viljandi Kultuurikolledži nõunike kogu ja MTÜ Keelekümblusprogrammi Lapsevanemate Liidu juhatuse töös.
Tegevus poliitikuna.
Ta on olnud valitud otsemandaadiga ühel korral Kesklinna, Lasnamäe ja Pirita esindajana Riigikogu liikmeks:
Ta on Kesklinna esindajana kolmel korral valitud Tallinna Linnavolikogu ja Kesklinna Halduskogu liikmeks. Ta on juhtinud Tallinna linnavolikogus Isamaa ja Res Publica Liidu fraktsiooni.
2011. aastal kaebas Keskerakond Indrek Raudse kohtusse Keskerakonda laimavate väidete meedias avaldamise tõttu.
Elamislubade skandaal.
Samal aastal tuvastas ETV saade "Pealtnägija", et Indrek Raudne ja tema äripartner Nikolai Stelmach pakuvad Vene miljonäridele hõlbustatud korras elamisloa taotlemise teenust fiktiivse äriühingu abil (elamislubade skandaal).
Isiklikku.
Indrek Raudsel on elukaaslane Raili, kellega tal on poeg Oskar ja tütar Rahel.
Ta on Saaremaal asuva 1818. aastal ehitatud Kotlandi mõisa omanik.
Sophie Tieck

Anna Sophia Tieck (abielunimega ka Sophie Bernhardi ja Sophie von Knorring, 28. veebruar 1775 Berliin – 1. oktoober 1833 Tallinn) oli saksa luuletaja ja näitekirjanik.
Sophie Tieck on maetud Kopli kalmistule.
Perekond.
Sophie Tiecki abielust Saksa keeleteadlase ja kirjaniku August Ferdinand Bernhardiga (1769–1820) sündis poeg Felix Theodor von Bernhardi (1802–1885), kes oli Preisi diplomaat ja kirjanik, abiellus Adam Johann von Krusensterni tütrega ning kellelt ilmus muuhulgas kindral Karl Wilhelm von Tolli elulooraamat. 
1810. aastal abiellus Sophie Tieck Järvamaa Koeru kihelkonna Aruküla ja Ervita (aastast 1828) mõisniku Karl Georg von Knorringuga (1773–1841).
Heinrich I (Braunschweig)

Heinrich I (ladina "Henricus", suri 14. oktoobril 1416), kutsutud Heinrich Leebeks, Braunschweig-Lüneburgi hertsog, oli koos oma venna Bernhardiga aastatel 1388 kuni 1409 Lüneburgi vürst ning aastatel 1400 kuni 1409 ka Wolfenbütteli vürst, ja aastast 1409 kuni oma surmani Lüneburgi ainuvürst. 
Perekond.
Heinrich abiellus aastal 1388 Pommeri hertsogi Wartislaw VI tütre Sophiega (suri aastal 1406). Abielust sündisid järgmised lapsed:
Heinrich abiellus aastal 1409 Hesseni maakrahvi Hermann II tütre Margarethega (u. 1389–1471). Abielust sündis üks teadaolev laps:
Rein Aren

Rein Aren (ka Reino Aren; 25. detsember 1927 Tartu – 16. mai 1990 Tallinn) oli eesti näitleja.
Eluloost.
Ta õppis aastatel 1942–1946 Tartu Riiklikus Kunstiinstituudis Anton Starkopfi juures skulptuuri ja 1949–1951 Lunatšarski-nimelises Riiklikus Teatrikunstiinstituudis (GITIS) eesti stuudios. Mõlemad koolid jäid lõpetamata.
Ta oli aastatel 1946–1949 Vanemuises koorilaulja ja balletitantsija. Töötas aastatel 1951–1972 ja 1979–1990 Eesti Draamateatris ning aastatel 1973–1979 Vene Draamateatris. Rein Aren oli GITIS-es õppinud näitlejate põlvkonna kirkamaid ja samas romantilisemaid näitlejaid. Hiljem esines näitustel oma maalide ja joonistustega.
Osatäitmisi.
Rein Aren mängis ligi 100 teatrilavastuses.
Jõuliselt maskuliinse näitlejaisiksusena jättis ta Eesti teatrilukku unustamatud rollid: Margus (August Kitzberg "Libahunt" 1954), Indrek (A. H. Tammsaare ja Andres Särev "Vargamäe vanad ja noored" 1959), Peer Gynt (Henrik Ibsen "Peer Gynt" 1962), Faust (Goethe "Faust" 1968), Karla ja Pearu (A. H. Tammsaare, Panso ja Mari-Liis Küla "Inimene ja inimene" 1972), Pablo (Hemingway ja Tšermenjov "Kellele lüüakse hingekella" 1974), Slopašev (Tammsaare ja Mikk Mikiver "Armastus ja surm" 1984), Jakob (Jaan Kruusvall "Pilvede värvid" 1983), Timotheus Bock (Jaan Kross "Keisri hull" 1984), Leonti Väin (Kruusvall "Vaikuse vallamaja" 1987), Naabrimees (Rein Saluri "Minek" 1988) jt.
Aren on mänginud 28 Eesti Televisiooni telelavastuses, sealhulgas lavastustes "Kolm rubiini" 1978, "Amoraalne lugu" 1980, "Sonatiin paabulinnule" 1982, "Viimane suvi" 1987 jt.
Isiklikku.
Rein Aren tegeles mitme pallimänguga, jäähokis tuli ta Eesti meistriks ning kuulus ka Eesti koondisse. Spordikarjääri katkestas kopsuhaigus.
Tema vend oli näitleja Väino Aren.
Ta oli 1950. aastast abielus näitleja Jelena Blinovaga.
Kaarli Aluoja

Kaarli Aluoja (enne eestistamist 4. augustil 1936 Karl Otto; 20. juuni 1899 Toila – 4. veebruar 1975 Viljandi) oli eesti näitleja ja lavastaja. 
Ta õppis 1916–1918 Tallinna Kunsttööstuskoolis, läks 1918 Vabadussõtta ja oli kuni 1921. aastani sõjaväes. Aastal 1924 lõpetas Draamastuudio teatrikooli I lennu ja oli üks Draamastuudio Teatri asutajaid (teater avati 1925. aastal). 
Kaarli Aluoja oli kogu eesti teatri tarvis olulise A. H. Tammsaare "Tõe ja õiguse" romaani lavainterpretatsioonidele alusepanija. Andres Särevi dramatiseeringutega viis Kaarli Aluoja lavastajana orbiiti näitlejaloomingu, kus teatrilukku jäid Draamastuudio Teatris 1932. aasta "Vargamäest" Pearuna Johannes Kaljola, aga ka 1934. aasta "Abielu ja armastuse", hiljem "Karini ja Indreku" lavastustega Lisl Lindau Karin ja tema enda napp, kuid sügav Indrek Paas ja Arno Suuroru Köögertal. Draamastuudio Teatris töötas Kaarli Aluoja kuni 1934. aastani. 
Kui 1935. aastal sai Vanemuise teatri juhiks Otto Alev, siirdus Kaarli Aluoja sinna draamajuhiks. Tema võttis Vanemuisesse tööle ka sellised legendaarsed mehed nagu Kaarel Irdi ja Helend Peebu. Lisaks kujunes just sel perioodil Vanemuisest mitmežanriteater. 1941. aastal oli ta sunnitud näitejuhi kohalt taanduma, sest oli võidelnud Vabadussõjas ja olnud Kaitseliidu liige. Aastatel 1941–1944 ja 1945–1948 töötas ta Eesti Draamateatris ning 1944–1945 oli taas Vanemuises lavastaja. Nõukogude ajal töötas peamiselt teatripedagoogina.
Mälestuse jäädvustamine.
2009. aastal avati Virumaal Toila Altkülas tema mälestuskivi.
Isiklikku.
Karl Otto sündis Toilas Aluoja talus Juuli ja Nigulas Otto pojana. Ta oli Kaljo Kiisa ema tädipoeg.
Ta oli 1934. aastast abielus Lilli Laoniiduga.
Heinrich II (Braunschweig)

Heinrich (1411 – 7. detsember 1473), kutsutud Rahumeelseks (ladina "Henricus Pacificus", saksa "Heinrich der Friedfertige"), Braunschweig-Lüneburgi hertsog, valitses Braunschweig-Lüneburgi mõlema osa üle.
Perekond.
Heinrich abiellus aastal 1436 Kleve hertsogi Adolf II tütre Helenega (1423–1471). Neil oli vaid üks laps:
549

549. aasta (DXLIX) oli Juliuse kalendri aasta, mis algas reedel. Arvu 549 on selle aasta tähistamiseks kasutatud alates varakeskajast, kui Euroopas sai valdavaks Anno Domini ajaarvamine.
Otto IV (Braunschweig-Lüneburg)

Otto IV, tuntud ka kui "Otto Kõverjalg" või "Otto Lombakas" (suri aastal 1446), oli aastast 1434 kuni oma surmani Braunschweig-Lüneburgi hertsog ja Lüneburgi vürst.
Perekond.
Otto IV abiellus aastal 1425 Elisabeth von Eversteiniga (sündinud enne 1415, surnud 1468) ja neil sündis tütar.
Türkmeeni keel

Türkmeeni keel (türkmeeni keeles "türkmen dili", түркмен дили) on turgi keelte oguusi rühma kuuluv keel, Türkmenistani riigikeel. Seda kõnelevad Türkmenistanis ja selle naabruses elavad türkmeenid. 
Türkmeeni keele kõnelejaid on üle 6 miljoni, kellest üle 3,5 miljoni elab Türkmenistanis.
Türkmeeni keele lähimateks suguluskeelteks peetaks türgi ja aseri keelt.
Enne 1928. aastat kasutati araabia kirja. 1928—1940 ja alates 1996. aastast kasutatakse ladina kirja. 1940. aastal mindi üle kirillitsale, mida täiendati tähtedega ә, ө, ү, җ ja ң. Iraanis, Afganistanis ja Iraagis kasutatakse türkmeeni keele kirjutamiseks siiani araabia kirja.
Friedrich II (Braunschweig-Lüneburg)

Friedrich II (1418–1478), tuntud ka kui Friedrich Vaga (saksa "der Fromme"), oli Braunschweig-Lüneburgi hertsog ja Lüneburgi vürst aastatel 1434 kuni 1457 ja aastast 1472 kuni oma surmani 1478.
Järglased.
Friedrich II abiellus aastal 1437 Brandenburgi kuurvürsti Friedrich I tütre Magdalenega (1412–1454). Nad said kolm last:
Hugo Soasepp

Hugo Soasepp (kuni 1938 Hugo Saasepp; 27. august (vkj)/ 9. september 1906 Tallinn – 9. juuni 1997 Pärnu) oli eesti poksija ning poksitreener, -kohtunik ja -tegelane.
Soasepp alustas poksimist 1924. aastal Tallinna Spordis, tema treener oli Peeter Matsov.
Soasepp oli 1929. aastal Eesti meister kergekaalus (kuni 61,2 kg). Ta osales ühe korra Eesti-Soome maavõistlusel ja kaotas 1928. aastal oma kohtumise.
Soasepp oli hiljem Gongi juhatuse liige, töötas aastatel 1944–1963 poksitreenerina Pärnu Spartakis ja Kalevis. Tema õpilaste hulgas olid Robert Suokas, Jaan Hansla ning Ervin ja Martin Matsi. Ta tegutses kaua aega poksikohtunikuna. 
Hiljem töötas Soasepp Pärnu restoranis Tallinn šveitserina.
Margo Stilley

Margo Stilley (sündinud 20. novembril 1982 Põhja-Carolinas Bear Creekis) on USA näitleja ja endine modell.
Stilley lapsepõlv möödus Lõuna-Carolina osariigis Conways. Juba teismelisena töötas ta Milanos modellina. Lühikest aega õppis Savannah College of Art and Design for Photographys, kuid jättis selle pooleli. 2001. aastal asus ta elama Londonisse, kus elas kuni 2013. aastani Soho linnaosas. Praegu elab ta Los Angeleses.
Margo Stilley sai laialdaselt tuntuks osatäitmisega 2004. aastal valminud Michael Winterbottomi filmis "9 laulu". Film sisaldas mitmeid seksistseene.
2006. aastal pöördus Margo Stilley judaismi.
Otto Wilhelm von Krusenstierna

Otto Wilhelm von Krusenstierna (vkj 14. jaanuar 1740 Ohakvere mõis, Jõhvi kihelkond – 12. detsember 1820 Lohu mõis) oli baltisaksa päritolu Vene sõjaväelane (brigadir) ja Krusensternide Järlepa mõisa haru esivanem.
Otto Wilhelm von Krusenstern oli kuulsa admirali Adam Johann von Krusensterni lell ning saksa näitekirjaniku August von Kotzebue äi.
Talle kuulusid Järlepa, Lohu ja "Serenitz"i mõis.
Perekond.
3. juulil 1774. aastal abiellus Otto Wilhelm von Krusenstierna Lohu, koos sinna juurde kuuluva Röa kõrvalmõisa omaniku ja Eestimaa rüütelkonna peamehe Friedrich Johann von Ulrichi (1717–1770) tütre Friederike Mariega (1754–1841). Abielust sündisid Lohu mõisas:
Kamarpukur

Kamarpukur (bengali keeles কামারপুকুর) on küla Indias Lääne-Bengali osariigis Hooghly ringkonnas Arambagi alajaotuses. Geograafilised koordinaadid on 22° 55′ N, 87° 39′ E.
Küla on tuntud kui Ramakrishna sünnikoht. 
Küla läänepiiril lookleb põhjast lõunasse Bhutir-Khali kanal, mis peagi suubub Amodari jõkke.
Bolton

Bolton on linn ja linnkrahvkonna linnaosa Suurbritannias Inglismaal Suur-Manchesteri linnkrahvkonnas.
Boltonis asub regionaalne Boltoni Ülikool.
Kohalik jalgpalliklubi on Bolton Wanderers, kelle kodustaadion on Reebok Stadium.
Kahemehesaag

Kahemehesaag ehk suursaag on saag, mida kasutati eelkõige puude langetamiseks ning tükeldamiseks, palkide ristisaagimiseks ja seinapalkidel nurgatappide lõikamiseks.
Seda saagi nimetati ka "põikpuusaag" (Saaremaal ja Hiiumaal), "kärpsaag" (Saaremaal ja Edela-Eestis), "plokksaag" ja "nurgasaag" (palkide nurkamisel). 
Saag koosneb saelehest ja selle kummassegi otsa kinnitatud käepidemest. Esialgu olid saed sirge hammasvööga, 19. sajandil hakati kasutama ka kumera servaga saelehti.
Laudu saeti palkidest samuti kahe mehe jaoks mõeldud saega ehk veidi erineva lauasaega. 
Ajaloost.
Euroopas oli suursaag puusepatöödel tuntud 15. sajandist, varasemad teated selle sae Baltimaadel kasutamisest on pärit 17. sajandi keskelt. Senise aegaviitva ja puitu raiskava kirvetehnika asemel hakati metsatöödel suursaagi kasutama alles 18. sajandi teises pooles. Eesti talurahva hulgas sai kahemehesaag mõisate ja linnade vahendusel üldiseks 19. sajandi keskpaiku.
Heinrich Christoph von Reimers

Heinrich Christoph von Reimers (vene: Андрей Алексеевич Реймерс; Генрих Крисгоф (Кристиан) фон Реймерс; 24. (vkj 13.) veebruar 1768 Tallinn– 13. (vkj. 1.) aprill 1812) oli baltisaksa publitsist ja Vene riiginõunik, muuhulgas ka Välisasjade Kolleegiumi tõlk. 
1793. aastal tegi ta kaasa seitsmekuulise Venemaa saatkonna reisi Türgi sultani juurde. Oma reisikirjelduses kirjeldab ta Konstantinoopoli eeslinnu ja ümbrust, vastuvõttu sultani ja vesiiride juures, sultani residentsi vaatamisväärsusi, türklaste kombeid ja tavasid.
Heinrich von Reimers abiellus 25. detsembril 1796. aastal Lohul, brigadiri ja Lohu mõisniku Otto Wilhelm von Krusensterni tütre, Anna Helenaga (1777–1861).
Hella Haasse

Hélène Serafia Haasse (2. veebruar 1918 – 29. september 2011) oli hollandi kirjanik.
Ta kirjutas kaalukaid ajaloolisi romaane, kuid ka luulet, näidendeid, esseid, autobiograafilisi teoseid ja novelle. Tihti toimub tema teoste tegevus Hollandi Indias, kus ta sündis ja elas 20 esimest eluaastat. Pärast gümnaasiumi lõpetamist kolis ta Hollandisse. 1945. aastal ilmus tema esimene luulekogu ja 1948. aastal esimene romaan.
Haasse pälvis palju kirjandusauhindu, sealhulgas nii oma esimese kui viimase (2002) romaani eest. Igal aastal korraldatakse Hollandis raamatunädal, mille puhuks tellitakse mõnelt tuntud kirjanikult lugu, tavaliselt lühiromaani mõõtu – seda teost nimetatakse raamatunädalakingituseks. Haasse on ainus, kes kirjutanud kolm raamatunädalakingitust (1948, 1959 ja 1994). 1981. aastal pälvis ta Constantijn Huygensi auhinna, mis antakse kord aastas elutöö eest elavale hollandi kirjanikule. 1983 pälvis ta Cornelius Hoofti auhinna, mis antakse kord aastas elutöö eest vaheldumisi elavale hollandi romaanikirjanikule, esseistile ja luuletajale (sellega kaasnev rahaline auhind on mitu korda suurem Huygensi auhinna omast).
Eesti keeles on ilmunud tema jutustus "Uruq" Kerti Tergemi tõlkes (2022).